32005D0344
L 115/42
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 март 2005 година
за установяване на екологични критерии за присъждане на знака за екомаркировка на Общността на универсални почистващи средства и почистващи средства за санитарни помещения
(нотифицирано под № C(2005) 1028)
(текст от значение за ЕИП)
(2005/344/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално член 6, параграф 1, втора алинея от него,
след консултации с Комитета по екомаркировка на Европейския съюз,
като има предвид, че:
(1)
Съгласно Регламент (ЕО) № 1980/2000 екомаркировката на Общността може да се присъди на продукт, притежаващ характеристики, които му позволяват да допринесе значително за подобрения във връзка с ключови аспекти на околната среда.
(2)
Регламент (ЕО) № 1980/2000 предвижда, че трябва да се въведат специфични критерии за екомаркировка съгласно продуктовите групи, изготвени на база на критериите, съставени от Комитета по екомаркировка на Европейския съюз.
(3)
Той предвижда също, че преразглеждането на критериите за екомаркировка, а така също и изискванията за оценка и проверка, свързани с тези критерии, трябва да се извършат преди края на периода на валидност на критериите, определени за разглежданата продуктова група.
(4)
Уместно е с цел да се отразят научното и пазарното развитие да се ревизират екологичните критерии, установени с Решение 2001/523/EО на Комисията от 27 юни 2001 г., за определяне на екологичните критерии за присъждане на екомаркировка на Общността на универсални препарати за чистене и препарати за чистене на санитарно-технически съоръжения (2).
(5)
Освен това с цел да се уточни, че детергентите за редовно миене на прозорци трябва да се разглеждат като универсални почистващи средства, а не като продукти за по-специфично почистване, е необходимо да се промени дефиницията на продуктовата група, определена в настоящото решение
(6)
За по-голяма яснота Решение 2001/523/EО следва да бъде заменено.
(7)
Ревизираните екологични критерии са валидни за период от четири години.
(8)
Целесъобразно е да се разреши преходен период не повече от 12 месеца за кандидатите, на чиито продукти е присъдена екомаркировка, преди датата на нотифициране на настоящото решение или които са кандидатствали за такова присъждане преди тази дата, така че те да имат достатъчно време да адаптират продуктите си и да ги приведат в съответствие с ревизираните критерии и изисквания.
(9)
Мерките, предвидени в настоящото решение, са в съответствие със становището на Комитета, създаден съгласно член 17 на Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
Продуктовата група „универсални почистващи средства и почистващи средства за санитарни помещения“ се състои от следните три подгрупи:
а)
универсални почистващи средства, обхващащи миещи продукти за редовно почистване на подове, стени, тавани, прозорци и други неподвижни повърхности и които се разреждат с вода преди употреба. Всички универсални почистващи средства трябва да имат съдържание на вода ≤ 90 % (w/w).
б)
почистващи средства за прозорци, обхващащи специфични универсални почистващи средства, предназначени за редовно почистване на прозорци и които или се разреждат с вода преди употреба, или се употребяват без разреждане. Всички почистващи средства за прозорци трябва да имат съдържание на вода ≤ 95 % (w/w).
в)
почистващи средства за санитарни помещения, обхващащи миещи продукти, предназначени за редовно отстраняване включително чрез търкане на замърсявания и/или отлагания в санитарни помещения като перални помещения, бани, помещения с душове, тоалетни и кухни. Всички почистващи средства за санитарни помещения трябва да имат съдържание на вода ≤ 90 % (w/w).
Подгрупата, посочена в първия параграф, буква в) не включва следното:
а)
продукти, които автоматично се използват при пускане на вода в тоалетни като например самодозиращи се продукти включително тоалетни блокчета;
б)
продукти за употреба в тоалетни цистерни;
в)
продукти, които нямат никакви почистващи свойства с изключение отстраняване на калциев карбонат (котлен камък);
г)
дезинфектанти.
Продуктовата категория не обхваща продукти за почистване с по-специфична употреба, като препарати за почистване на фурни, препарати за почистване на паркет, паркетини, препарати за отпушване на канали, и др.
Тази продуктова група обхваща продукти както за частна употреба, така и за професионална употреба.
Член 2
За да бъде присъден знакът за екомаркировка на Общността на универсални почистващи средства и почистващи средства за санитарни помещения съгласно Регламент (EО) № 1980/2000, почистващото средство трябва да попада в рамките на продуктовата група „универсални почистващи средства и почистващи средства за санитарни помещения“ и да се подчинява на екологичните критерии, определени в приложението към настоящото решение.
Член 3
Екологичните критерии за продуктовата група „универсални почистващи средства и почистващи средства за санитарни помещения“, а също и свързаните с тях изисквания за оценка и проверка са валидни до 31 декември 2008 г.
Член 4
За административни цели кодовият номер на продуктовата група „универсални почистващи средства и почистващи средства за санитарни помещения“ е „020“.
Член 5
Решение 2001/523/EО се отменя.
Член 6
Eкoмаркировки, присъдени преди датата на нотифициране на настоящото решение по отношение на продукти, попадащи в продуктовата група „универсални почистващи средства и почистващи средства за санитарни помещения“, може да продължат да се използват до 31 март 2006 г.
Когато заявленията за присъждане на екомаркировка на продукти, попадащи в продуктовата група „универсални почистващи средства и почистващи средства за санитарни помещения“, са предоставени преди датата на нотифициране на настоящото решение, на тези продукти може да бъде присъдена eкoмаркировка съгласно условията, определени в Решение 2001/523/EО. В такива случаи eкoмаркировката може да се използва до 31 март 2006 г.
Член 7
Адресати на настоящото решение са държавите-членки.
Съставено в Брюксел на 23 март 2005 година.